Data was extracted from:https://www.infomed.co.il/treatments/botox-injection/

הזרקת בוטוקס (Botox Injection)
ערוץ רפואה אסתטית
3 דקות קריאה
כללי
שאלות ותשובות
מאמרים
הזרקת בוטוקס מטרתה למנוע כיווץ של שרירי המימיקה (הבעה) בפנים, אשר עם הגיל גורמים להופעת קמטים, על מנת להפחית סימנים המעידים על הזדקנות העור. מדובר בפעולה שנעשית בעיקר למטרות אסתטיות, לרוב אצל נשים, המעוניינות בהשגת מראה "צעיר" יותר.
עם הזדקנות העור, מופיעים קפלי עור מעל הלחיים, בקדמת המצח, באזור הצוואר וקו הלסת, ובצידי העיניים. הסיבה נעוצה בפגיעה ברקמת הקולגן והאלסטיות התקינה של העור במהלך החיים. בנוסף, החשיפה של העור לשמש גורמת לנזק מצטבר על הרקמה.
בוטוקס הינו חומר רעיל ל
תא עצב
המופק מחיידק הקלוסטרידיום. הזרקת בוטוקס לרקמת התת-עור גורמת לחוסר השפעה של הסיגנל החשמלי העובר בין העצב לסיבי השריר, כך שהשריר לא מתכווץ. הזרקות בוטוקס אינן יכולות לפיכך לתקן נזקי עור וקמטים שנגרמו עקב חשיפה לשמש, אלא רק אילו הנובעים מהיחלשות הרקמה וכיווץ השרירים בפנים.
מרבית ההזרקות נעשית לטיפול בקמטים הרוחביים במצח, בצידי העיניים ובצידי הפה
הכנה לפעולה
לפני ביצוע הזרקת בוטוקס יש צורך במפגש מקדים, בו הרופא מתכנן עם המטופל את האזור המיועד לטיפול, ע"פ סוג העור, עוביו, מרקמו, כמות הקמטים ורצון המטופל. לרוב אין צורך בבדיקות נוספות מקדימות.
הפעולה נעשית באמצעות הרדמה מקומית של העור ע"י משחה, או לעיתים ללא צורך בהרדמה כלל. לעיתים יש צורך ביותר ממפגש אחד על מנת "לכסות" מספר אזורי פנים.
מטופלים הנוטלים תרופות, בייחוד מסוג אספירין או נוגדי דלקת אחרים צריכים לדווח על כך לרופא. יתכן ויתבקשו להפסיק את השימוש זמן מה לפני הזרקת בוטוקס.
רצוי לא לשתות אלכוהול לפחות למשך מספר ימים לפני ההזרקה. אין צורך בשמירה על צום.
תהליך הפעולה
הזרקת בוטוקס נעשות בארץ ע"י
רופאי עור
או כירורגים פלסטיים.
כאמור, לאו דווקא ישנו צורך בהרדמה מקומית לרקמה, ובמידה וכן היא נעשית ע"י משחה מטשטשת החודרת לעור, ומפחיתה מעט את הכאב מדקירת המחט.
בהמשך, מוחדרת מחט דקה אל מתחת לעור הפנים בקו השרירים, למשל בזווית הפה או במצח.
בוטוקס מוחדר דרך המחט במזרק. לעיתים עשוי להיות דימום מועט באזור הדקירה שנעצר תוך דקות מעטות.
משך הפעולה כ-10 דק'.
סיכונים בפעולה
זיהומים-
נדיר עקב הזרקת בוטוקס. מאידך, יכולים להיות מועברים דרך מחטים ויש לבחור את המרפאה בצורה קפדנית. זיהום יהיה לרוב שטחי ורק במקרים נדירים ייגרם זיהום עמוק יותר בשכבות התת-עור/השריר.
דימומים-
בשל טראומה מקומית לרקמה, לרוב דימומים קטנים וחולפים תוך מספר ימים (יתבטאו כהמטומות תת-עוריות באזורי ההזרקה).
פגיעה עצבית מעבר לשרירי הפנים
- לעיתים נדירות, החומר נודד אל מעבר לשרירי הפנים, ולגרום לשיתוק של שרירים אחרים. מדובר בשיתוק זמני חולף.
סיכוני ההרדמה-
במידה ונעשתה- לרוב תופעות הקשורות לרגישות יתר לתרופות ההרדמה (תגובה אלרגית). לעיתים נדירות מאד תתכן תגובה חמורה של ירידת לחץ דם (שוק אנאפילקטי).
תגובה אלרגית לבוטוקס.
חוסר סימטריה-
בשל תגובת העור וכל שריר בנפרד להזרקות. לא ניתן לצפות אותה מראש והיא יכולה להיגרם עקב יצירת "גומות" בעור עקב דלדול של השריר.
התפתחות עמידות לחומר
- עלולה עם הזמן לגורם לכך שלאותה כמות חומר מוזרק תהיה השפעה מועטה יותר או ללא השפעה כלל.
הטיפול אחרי הפעולה
המטופל משוחרר לביתו מיד עם תום טיפול הזרקת בוטוקס. לעיתים כאמור ישנו צורך במספר מפגשים על מנת להשלים את הטיפול.
על המטופל להיזהר משפשוף של האזור לאחר ההזרקה או שכיבה על אותו צד, שכן הלחץ הרקמתי יכול לגרום לפיזור של חומר הבוטוקס אל מעבר לשרירי הפנים ולהגביר את הסיכון בשיתוק שרירים נרחב יותר.
במידה וישנם כאבים לאחר טיפול הזרקת בוטוקס ניתן להשתמש במשככי כאבים ע"פ הצורך.
לרוב יהיו סימנים של דימומים מקומיים ונפיחות באזור ההזרקות, שיחלפו תוך מספר ימים.
יש לפנות לרופא בכל מקרה של עליית חום, חוסר תחושה בפנים, דימום מוגבר, הפרשה מוגלתית מהאזור או כאבים אשר אינם חולפים עם השימוש במשככי כאבים.
תוצאות הזרקת בוטוקס ניתן לראות כבר תוך כשבוע מהפעולה במרבית המקרים, אולם הן תלויות בגורמים רבים אצל המטופל.
נכתב ע"י ד"ר אפרת סולומון